आर्थिक सुरक्षा के अभाव में हमारी नई पीढ़ी जिस जर्जर मनःस्थिति से गुजर रही है उसे शीतयुद्ध का संकट और भी जर्जर बना रहा है. जिस पीढ़ी को अपने भविष्य का निश्चय न हो, जिसका वर्तमान इतना अरक्षित हो और अतीत की महान परम्परा भी जिसे संभालने में असमर्थ हो, स्वाभाविक है कि उसके लिये प्रत्यक्ष क्षण ही सबसे बड़ा सत्य प्रतीत हो. अनिश्चय के युग में क्षण ही एक मात्र निश्चित मालूम होता है, लिहाजा धनी निर्धन सभी प्राप्त क्षण का अधिक से अधिक उपभोग कर लेने को आतुर दिखाई पड़ते हैं. ऐसे युग में अपने हर क्षण के लिये आत्म सजग हो उठना स्वाभाविक है. किन्तु इसके साथ ही यह भी निश्चिय है कि यह आत्म सजगता व्यक्ति के लिये बहुत महंगी पड़ती है. किसी क्षण को पूरी तीव्रता से अनुभव करने में मस्तिष्क-तन्तुओं पर बेहद तनाव पड़ता है- यहाँ तक कि उन तन्तुओं के टूट जाने की आशंका रहती है. क्षण की तीव्र अनुभूति का सीधा रास्ता विक्षिप्तता की ओर जाता है, शमशेर ने एक जगह स्वीकार किया है कि प्रयोगवाद ‘नर्वस ब्रेक डाउन’ की कविता है. इस प्रकार ‘क्षण’ की कविता का चरम रूप कवि और पाठक दोनों के लिये असह है. रेणु के उपन्यासों के बारे में अनेक प्रबुद्ध पाठकों ने राय जाहिर की है कि उन्हें अधिक देर तक पढ़ना असम्भव है. नये कवि भी क्षण की इस अनुभूति को दर्द की पराकाष्ठा कहते हैं.